## Rješenje Agencije za zaštitu tržišnog natjecanja, urbroj: 580-03-2010-80-04 od 7. listopada 2010.

### NN 118/2010 (20.10.2010.), Rješenje Agencije za zaštitu tržišnog natjecanja, urbroj: 580-03-2010-80-04 od 7. listopada 2010.

AGENCIJA ZA ZAŠTITU TRŽIŠNOG NATJECANJA

3092

Agencija za zaštitu tržišnog natjecanja na temelju članka 5. i članka 13. stavaka 1. i 3. Zakona o državnim potporama (»Narodne novine«, broj 140/05), u upravnom postupku davanja odobrenja na Prijedlog za obnavljanje klauzule izuzeća za poslove izvozno kreditnog osiguranja, pokrenutom na temelju zahtjeva Hrvatske banke za obnovu i razvitak sa sjedištem u Zagrebu, Strossmayerov trg 9, na temelju odluke Vijeća za zaštitu tržišnog natjecanja, s 52. sjednice, održane 7. listopada 2010., donosi

RJEŠENJE

I. Odobrava se obnova primjene klauzule izuzeća na poslove izvozno kreditnog osiguranja od utrživih rizika Hrvatskoj banci za obnovu i razvitak do 31. prosinca 2011.

II. Hrvatska banka za obnovu i razvitak u obvezi je Agenciji za zaštitu tržišnog natjecanja dostavljati podatke o tržištu izvozno-kreditnog osiguranja u Republici Hrvatskoj.

– Trajanje obveze: za cijelo vrijeme trajanja primjene klauzule izuzeća na poslove izvozno-kreditnog osiguranja, odnosno do 31. prosinca 2011.

– Rok za izvršenje: nakon zaprimanja rješenja, svakih šest (6) mjeseci za prethodno šestomjesečno razdoblje.

III. Ovo rješenje bit će objavljeno u »Narodnim novinama«.

Obrazloženje

1. ZAHTJEV ZA POKRETANJE POSTUPKA

Agencija za zaštitu tržišnog natjecanja (dalje: Agencija) zaprimila je 16. rujna 2010., od Hrvatske banke za obnovu i razvitak (dalje: HBOR), sa sjedištem u Zagrebu, Strossmayerov trg 9, Prijedlog za obnavljanje primjene klauzule izuzeća na poslove izvozno kreditnog osiguranja broj: BB/AM-1200-15/2010, od 15. rujna 2010. (dalje: Prijedlog).

U prilogu predmetnog Prijedloga dostavljeno je očitovanje sa statističkim podacima o osiguranjima za prvo polugodište 2010. Hrvatske agencije za nadzor financijskih poslovanja (dalje: HANFA); dopis osiguravajućeg društva Hrvatsko kreditno osiguranje d.d. (dalje: HKO d.d.) od 13. rujna 2010., broj 58/2010; dopis osiguravajućeg društva Allianz Zagreb d.d. od 9. rujna 2010. koja se odnose na izvozno kreditna osiguranja.

Dodatnu dokumentaciju HBOR-a, Agencija je zaprimila 24. i 27. rujna 2010. elektroničkom poštom.

Prijedlog HBOR-a podnesen je sukladno članku 12. stavku 1. Zakona o državnim potporama (»Narodne novine«, broj 140/05; dalje ZDP).

2. PROPISI PRIMIJENJENI TIJEKOM POSTUPKA PRED AGENCIJOM

Agencija je prilikom vođenja postupka, osim odredbi ZDP-a, primijenila i odredbe Odluke o objavljivanju pravila o državnoj potpori za osiguranje kratkoročnih izvoznih kredita (»Narodne novine«, broj 39/08; dalje: Odluka).

3. UTVRĐIVANJE ČINJENICA

Na temelju dostavljenih podataka utvrđeno je sljedeće:

Agencija je svojim rješenjem od 14. listopada 2008., objavljenog u »Narodnim novinama«, broj 122/08, odobrila HBOR-u primjenu klauzule izuzeća na poslove izvozno kreditnog osiguranja od utrživih rizika na razdoblje od dvije godine, odnosno do 14. listopada 2010.

HBOR je sukladno rješenju Agencije, dostavljao istoj, svakih šest (6) mjeseci, podatke o tržištu osiguranja kredita u Republici Hrvatskoj (dalje: RH).

HBOR u ime i za račun Republike Hrvatske provodi poslove osiguranja od političkih i komercijalnih netržišnih (neutrživih rizika) na temelju odredbi Zakona o HBOR-u (»Narodne novine«, broj: 138/06) i Uredbi o osiguranju izvoza (»Narodne novine«, broj: 61/07, 92/08 i 70/10).

HBOR je 2. travnja 2010. dostavio Agenciji izvješće od 30. ožujka 2010. u kojem je naveo da je 18. siječnja 2010. osnovano novo društvo za osiguranje pod nazivom Hrvatsko kreditno osiguranje, no da isto nije počelo s operativnim djelovanjem, odnosno sa zaključivanjem ugovora o osiguranju i odobravanjem polica osiguranja. HKO d.d. je osnovan s ciljem osiguranja domaćih i izvoznih kratkoročnih kredita i potraživanja, odnosno utrživih rizika.

Međutim, dopisom od 15. rujna 2010. HBOR je obavijestio Agenciju da je HKO d.d. započeo s poslovanjem te da je prve ugovore o osiguranju zaključio dana 1. kolovoza 2010., uz određena ograničenja. Iz dostavljene dokumentacije proizlazi kako se situacija na tržištu osiguranja kredita u RH izmijenila u mjeri da je osnovano privatno društvo za kreditno osiguranje, ali se nije izmijenila u smislu razvoja tržišta te je osiguranje utrživih izvozno-kreditnih rizika i dalje nerazvijeno, odnosno privremeno nedostupno od privatnih osiguratelja, a određene segmente tržišta privatni osiguravatelji ne pokrivaju.

U svom se Prijedlogu HBOR ponovno poziva na točku 4.4. Odluke iz koje proizlazi da se zbog nerazvijenosti tržišta osiguranja i reosiguranja kreditnih rizika (potraživanja) u pojedinim zemljama, tržišni rizici mogu privremeno smatrati netržišnim, tj. državne izvozne kreditne agencije ili privatne izvozno kreditne agencije mogu u ime države ili uz državno jamstvo navedene rizike osiguravati tako dugo dok se tržište ne razvije. Prema točki 4.4. Odluke, izuzeće može biti odobreno najdulje na razdoblje od dvije (2) godine.

Prijedlog HBOR-a za primjenom klauzule izuzeća na kratkoročne tržišne rizike koji su na privatnom tržištu nedostupni, temelji se na sljedećim elementima:

– Na teritoriju RH HBOR jedini u ime i za račun RH osigurava izvozne poslove od političkih i komercijalnih netržišnih rizika.

– Sukladno važećim propisima EU, »službene« izvozno kreditne agencije (koje osiguravaju i reosiguravaju izvoz u ime i za račun države) mogu osiguravati srednjoročne i dugoročne rizike (2 i više godina trajanja rizika) bez ograničenja, dok kratkoročne rizike (trajanje rizika do 2 godine) mogu osiguravati odnosno reosiguravati u mjeri u kojoj se ti rizici mogu smatrati netržišnim (neutrživim) odnosno »privremeno neutrživim« sukladno klauzulama izuzeća sadržanim u Odluci.

– Definicija kratkoročnih utrživih rizika mijenja se ovisno o kapacitetu tržišta privatnog osiguranja odnosno reosiguranja.

Nadalje, u očitovanju HBOR-a od 15. rujna 2010. je navedeno da je HBOR kao izvozno kreditni osiguravatelj član Praškog kluba Bernske unije, svjetskog udruženja izvozno-kreditnih osiguratelja. Spomenuto članstvo obvezuje HBOR na pridržavanje međunarodnih pravila i uzanci iz područja kreditnog osiguranja kojeg određuju usvojena Vrijednosna izjava (Value statement) i Smjernice poslovanja (Guiding principles) te pridržavanje pravila Konsenzusa Organizacije za ekonomsku suradnju i razvoj.

Spomenuta pravila propisuju primjenu izjednačenih uvjeta (po pitanju premije osiguranja te najdužeg trajanja osiguranja vezano za pojedinu vrstu izvozne robe) koje izvozno kreditni osiguravatelji mogu nuditi svojim osiguranicima, pa je na taj način izbjegnuta mogućnost nelojalne konkurencije i povoljniji položaj osiguranika iz jedne zemlje u odnosu na osiguranike iz drugih zemalja.

Zakonom o osiguranju je kao jedan od oblika neživotnog osiguranja propisano i osiguranje kredita, odnosno osiguranje kreditnih potraživanja, međutim zbog niske profitabilnosti te povećanog rizika kod ove vrste osiguranja nije došlo do značajnijih promjena na tržištu u odnosu na prethodno razdoblje, što proizlazi iz službenih podataka o broju sklopljenih polica osiguranja i zaračunatoj bruto premiji za 2009. te prvih 6 mjeseci 2010. objavljenim na službenim internetskim stranicama HANFA-e (www.hanfa.hr).

Naime, iz statističkih podataka Hrvatske agencije za nadzor financijskih usluga (dalje: HANFA) za 2009. i prvih 6 mjeseci 2010. proizlazi da su sva registrirana osiguravajuća društva u RH u 2009. zaključila ukupno samo 35 polica osiguranja izvoznih potraživanja sa ukupno zaračunatom bruto premijom u iznosu od 155.000,00 kuna, a u prvom polugodištu 2010. sklopljeno je tek 6 polica osiguranja izvoznih potraživanja sa ukupno zaračunatom bruto premijom od 69.000,00 kuna. Iz toga proizlazi da u prvih 6 mjeseci 2010. njihova osiguranja izvoznih potraživanja po broju izdanih polica sudjeluju sa svega 0,0001 % u strukturi ukupno sklopljenih polica osiguranja u Republici Hrvatskoj (dalje: RH) i sa 0,0014 % po udjelu zaračunate bruto premije u ukupno zaračunatoj bruto premiji osiguranja.

Iz spomenutog razloga, odnosno zbog nefunkcioniranja tržišta izvozno utrživih rizika, HBOR smatra da su i dalje ispunjeni uvjeti na temelju kojih se utrživi rizici smatraju neutrživima.

HBOR je na zahtjev HKO-a d.d. da omogući reosiguranje netržišnih rizika koje HKO d.d. osigurava temeljem Ugovora o osiguranju cjelokupnog prometa, zaključio s društvom HKO Ugovor o reosiguranju te je tako prestao izravno osiguravati kratkoročne netržišne rizike koji se nalaze u portfelju tog privatnog osiguratelja.

Nadalje, HBOR je pribavio od HKO d.d., Allianz osiguranja d.d., Croatia osiguranja d.d. i Triglav osiguranja d.d. očitovanja s ciljem potvrđivanja nefunkcioniranja tržišta osiguranja utrživih rizika u RH.

Iz očitovanja HKO d.d. proizlazi da je ono prvo osiguravajuće društvo na hrvatskom tržištu specijalizirano za osiguranje kredita od političkih i komercijalnih rizika na tržišnim načelima. Društvo je osnovano 18. siječnja 2010., a s poslovanjem, odnosno zaključivanjem prvih ugovora o osiguranju HKO d.d. je počeo 1. kolovoza 2010. HKO d.d. osigurava izvozna potraživanja i domaća potraživanja s rokovima plaćanja do 180 dana i to po principu osiguranja cjelokupnog predmeta, dok osiguranja pojedinačnih potraživanja nisu moguća.

Iz dostavljene dokumentacije i dostupnih podataka proizlazi da HBOR osiguranjem kratkoročnih kreditnih rizika, koji nisu utrživi na privatnom tržištu, ne predstavlja konkurenciju HKO-u d.d. kao privatnom osiguratelju.

Nadalje, iz očitovanja Allianz Zagreb d.d. proizlazi da ono djelatnost osiguranja izvoznih kreditnih rizika obavlja kao sporednu aktivnost, tj. vrstu osiguranja koju može ponuditi određenim klijentima, te da HBOR osiguranjem kratkoročnih izvoznih poslova ne predstavlja nelojalnu konkurenciju u odnosu na vrste osiguranja koje pruža Allianz Zagreb d.d.

Iz očitovanja Croatia osiguranja d.d. proizlazi da ono osigurava novčana potraživanja domaćih pravnih osoba nastala isporukama robe ili vršenjem radova ili usluga osobama u inozemstvu, u pravilu pravnih osoba koja su i inače osiguranici Croatia osiguranja d.d. po drugim vrstama osiguranja.

Iz očitovanja Triglav osiguranja d.d. proizlazi da se osiguravateljne aktivnosti Triglav osiguranja d.d. ne preklapaju s aktivnostima izvozno-kreditnog osiguranja od političkih i komercijalnih rizika koje u ime i za račun RH obavlja HBOR, te da usluge obavljanja poslova izvozno-kreditnog osiguranja od netržišnih rizika ne predstavljaju nelojalnu konkurenciju u odnosu na usluge osiguranja koje pruža Triglav osiguranje d.d., Zagreb.

Nastavno na obvezu osiguravatelja iz točke 4.4. Odluke o potrebi usklađivanja premijske stope osiguravatelja za utržive rizike sa stopama koje drugdje naplaćuju privatni izvozno-kreditni osiguratelji za predmetnu vrstu rizika, HBOR je u svom očitovanju istaknuo kako nije moguće izvršiti usporedbu sa premijskim sustavima stranih izvozno kreditnih agencija, budući da se premijske stope zbog velike konkurencije na tržištu smatraju poslovnom tajnom, a stvarne premijske stope za pojedinog osiguranika ovise o više čimbenika (kao što je primjerice volumen izvoza, značaj za osiguratelja, odnos premija i šteta), te da iste najčešće nisu rezultat primjene donesenih premijskih cijena.

4. ODLUKA VIJEĆA ZA ZAŠTITU TRŽIŠNOG NATJECANJA

Uvidom u svu priloženu dokumentaciju Vijeće je na svojoj 52 sjednici, održanoj 7. listopada 2010., ocijenilo da se utrživi rizici (politički i komercijalni) sve dok ne postoji tržište izvoznih osiguranja tržišnih rizika i dok ne postoje privatni osiguratelji koji bi pružali usluge za rečeni oblik osiguranja, privremeno smatraju neutrživima. Svoju odluku Vijeće temelji na točki 4.4. Odluke.

HKO d.d. svojim poslovanjem osigurava izvozna potraživanja i domaća potraživanja s rokovima plaćanja do 180 dana i to po principu osiguranja cjelokupnog prometa, dok osiguranja pojedinačnih potraživanja nisu moguća. HKO d.d. preuzima u osiguranje sve kratkoročne rizike za koje je dostupna mogućnost reosiguranja na privatnom tržištu temeljem zaključenog Ugovora o reosiguranju s privatnim reosigurateljem. Za sve ostale netržišne rizike, odnosno izvozne rizike duže ročnosti ili rizike za koje nije dostupna mogućnost reosiguranja na privatnom tržištu, smatraju se netržišnim rizicima za koje je potrebno uputiti zahtjev HBOR-u.

S obzirom na navedeno, može se smatrati da jedino HBOR na teritoriju RH i dalje obavlja poslove izvozno kreditnog osiguranja, odnosno osigurava izvozne poslove od političkih i komercijalnih rizika.

Stoga je odlučeno kao u točki I. izreke ovog rješenja.

Nadalje, s obzirom da je sukladno točki 4.4. Odluke u razdoblju trajanja izuzeća, ukoliko dođe do promjena stanja na tržištu, moguće izmijeniti odluku o davanju izuzeća, HBOR je u obvezi Agenciji dostavljati podatke o tržištu izvozno-kreditnog osiguranja u RH i to svakih šest (6) mjeseci računajući od dana donošenja ovog rješenja, za cijelo vrijeme trajanja primjene klauzule izuzeća.

Stoga je odlučeno kao u točki II. Izreke ovog rješenja.

Rješenje Agencije iz članka 13. stavka 3. ZDP-a, objavljuje se u »Narodnim novinama« sukladno članku 18. ZDP-a.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom RH u roku od trideset (30) dana od dana dostave ovog rješenja.

Klasa: UP/I 430-01/10-09/003

Urbroj: 580-03-2010-80-04

Zagreb, 7. listopada 2010.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 118/2010-3092